FI Euroopan unionin virallinen lehti C 281/30

Kanne 13.9.2005 — Helleenien tasavalta v. komissio

(Asia T-344/05)

(2005/C 281/56)

Oikeudenkäyntikieli: kreikka

Asianosaiset

Kantaja: Helleenien tasavalta (asiamiehet: Ioannis Chalkias, Eleni Svolopoulou)

Vastaaja: Euroopan yhteisöjen komissio

Vaatimukset

— Euroopan maatalouden ohjaus- ja tukirahaston (EMOTR) tukiosastosta maksettavien jäsenvaltioiden tiettyjen menojen jättämisestä yhteisörahoituksen ulkopuolelle 15 päivänä heinäkuuta 2005 tehty komission riidanalainen päätös (1) on kumottava tai sitä on muutettava

— komissio on velvoitettava korvaamaan oikeudenkäyntikulut.

Oikeudelliset perusteet ja pääasialliset perustelut

Riidanalaisella päätöksellä komissio on asetuksen (EY) N:o 729/70 (2) nojalla tilejä tarkastaessaan ja hyväksyessään jättänyt yhteisörahoituksen ulkopuolelle tiettyjä menoja, joita Kreikan tasavallalle on aiheutunut eläinpalkkioiden — laajaperäistämispalkkioiden, hedelmien ja peltokasvien alalla.

Kantaja vaatii kyseisen päätöksen kumoamista ja esittää lähtökohtaisesti, että koko tilien tarkastus- ja hyväksymismenettely oli pätemätön asetuksen 1258/1999 (3) 7 artiklan ja asetuksen 1663/1995 (4) 8 artiklan rikkomisen takia, sillä kantajan ja komission välisissä neuvotteluissa ja bilateraaleissa kontakteissa ei aiheena ollut poissuljettavien menojen konkreettinen arviointi, ja lisäksi menot, jotka jätettiin rahoituksen ulkopuolelle, olivat syntyneet aiemmin kuin 24 kuukautta ennen komission kirjallista ilmoitusta. Kantajan mukaan tämä 24 kuukauden määräaika alkaa paljon myöhemmin kuin komissio esittää.

Siltä osin kuin kyse on 100 prosentin suuruisesta oikaisusta laajaperäistämispalkkioihin, kantaja riitauttaa komission tosiseikoista tekemän arvion ja väittää komission arvioineen niitä virheellisesti ja perustelleen riidanalaista päätöstä puutteellisesti. Kantaja katsoo myös, että 100 prosentin suuruinen oikaisu on vastoin 23.12.1997 päivätyssä komission asiakirjassa VI/5330/97 esitettyjä suuntaviivoja, että se on perusteeton ja selvästi vääräsuhteinen toimenpide ja että se ylittää komission harkintavallan asianmukaisen käytön.

Siltä osin kuin kyse on peltokasvien alalla tehdystä oikaisusta kantaja riitauttaa komission arvion, jonka mukaan asetusta 3508/1992 (5) olisi rikottu siltä osin kuin kyse on viljelylohkojen tunnistamisesta. Kantaja katsoo myös, että se on ehdottomasti noudattanut asetuksen 2419/2001 (6) 15 artiklassa asetettuja edellytyksiä siltä osin kuin kyse on hallinnollisista tarkastuksista ja paikalla tehtävistä tarkastuksista. Lisäksi kantaja vetoaa perustelujen puuttumiseen ja suhteellisuusperiaatteen loukkaamiseen.

Lopuksi, siltä osin kuin kyse on hedelmäalasta, kantaja katsoo, että komissio on tulkinnut väärin asetuksen 1169/1997 (7) 20 artiklan 5 ja 7 kohtaa. Joka tapauksessa kantaja riitauttaa riidanalaisen päätöksen ne perustelut, jotka koskevat hedelmäalaa, ja vetoaa suhteellisuusperiaatteen loukkaamiseen.

(1) EUVL L 188, 20.7.2005, s. 36.

(2) Yhteisen maatalouspolitiikan rahoituksesta 21 päivänä huhtikuuta 1970 annettu neuvoston asetus (ETY) N:o 729/70 (EYVL L 94, 28.4.1970, s. 13).

(3) Yhteisen maatalouspolitiikan rahoituksesta 17 päivänä toukokuuta 1999 annettu neuvoston asetus (EY) N:o 1258/1999 (EYVL L 160, 26.6.1999, s. 103).

(4) Neuvoston asetuksen (ETY) N:o 729/70 soveltamista koskevista yksityiskohtaisista säännöistä EMOTR:n tukiosaston tilien tarkastamisen ja hyväksymisen osalta 7 päivänä heinäkuuta 1995 annettu komission asetus (EY) N:o 1663/95 (EYVL L 158, 8.7.1995, s. 6).

(5) Tiettyjä yhteisön tukijärjestelmiä koskevasta yhdennetystä hallinto- ja valvontajärjestelmästä 27 päivänä marraskuuta 1992 annettu neuvoston asetus (ETY) N:o 3508/92 (EYVL L 355, 5.12.1992, s. 1).

(6) Tiettyjä yhteisön tukijärjestelmiä koskevasta yhdennetystä hallinto- ja valvontajärjestelmästä annetun neuvoston asetuksen (ETY) N:o 3508/92 soveltamista koskevista yksityiskohtaisista säännöistä 11 päivänä syyskuuta 2001 annettu komission asetus (EY) N:o 2419/2001 (EYVL 327, 12.12.2001, s. 11).

(7) Tiettyjen sitrushedelmien tuottajien tukijärjestelmästä annetun neuvoston asetuksen (EY) N:o 2202/96 soveltamista koskevista yksityiskohtaisista säännöistä 26 päivänä kesäkuuta 1997 annettu komission asetus (EY) N:o 1169/97 (EYVL L 169, 27.6.1997, s. 15).